ועדת הכספים, כנסת 18, פרוטוקול מספר 194, 2009-11-09 10:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום מסקנות צוות הבדיקה להיטל בשל צריכת מים עודפת.

משה גפני: הדיון הזה הוא בהשתתפות מנכ"ל משרד ראש הממשלה, מר אייל גבאי.

משה גפני: אני לא אפתח את הנושא לדיון עם האורחים.

משה גפני: אמרתי שהאורחים יכולים להשתתף אבל לא יקבלו את רשות הדיבור.

משה גפני: הדיון הוא קצר.

משה גפני: אנחנו מיצינו פחות או יותר את הדיונים.

משה גפני: אני מבקש מחבר הכנסת אמנון כהן לומר מה הן מסקנות צוות הבדיקה.

משה גפני: אני מודה לחברים שהשתתפו בעבודה שנעשתה ואני מבקש את חבר הכנסת אמנון כהן, אם תוכל לומר מה הן מסקנות צוות הבדיקה.

משה גפני: בבקשה.

שלמה מולה: נציג האוצר נמצא כאן?

אמנון כהן: כן.

אמנון כהן: עמית לנג.

אמנון כהן: תודה אדוני היושב ראש.

אמנון כהן: ראשית, אני רוצה להודות לצוות שישב על המדוכה, גם בהכנת החוק, גם בפיקוח ולאחר מכן גם ראה כיצד הוא מתיישם לאט לאט ומה הבעיות שנוצרו כתוצאה מהחוק הזה, ויש לנו בעיות רבות אדוני היושב ראש.

אמנון כהן: אני גם רוצה להודות לייעוץ המשפטי של הוועדה, אתו הכנו כבר תיקון להצעת החוק.

אמנון כהן: בגדול אדוני היושב ראש, לאחר דיונים נוספים שקיימנו, התמונה המתקבלת כאן היא שאזרחי מדינת ישראל חסכו במים בתקופת הקיץ, בחודשים יוני, יולי, אוגוסט וספטמבר, כאשר הרף שהיה בשנת 2008, יחסית ל-2009, ירד.

אמנון כהן: האזרחים היו מאוד אינטליגנטים ונעשתה עבודה על ידי רשות המים, כל הקמפיין בנושא החסכון במים, לחסוך במים ברמה הלאומית, כי באמת חסרים מים במדינת ישראל.

אמנון כהן: אני לא רוצה להיכנס לסיבות בגינן חסרים מים, למה ממשלות ישראל לא עשו התפלות מים, אבל עובדתית היום חסרים מים והאזרחים חסכו מים.

אמנון כהן: אני לא יודע אם זה בגלל המס או בגלל משהו אחר, אבל הקמפיין עבד יפה ובמבחן התוצאה האזרחים חסכו במים.

אמנון כהן: הצוות שישב הגיע להבנה והחלטה שאנחנו חושבים שבתקופת החורף, כאשר אין כל כך הרבה צריכת מים, אפשר להקפיא את החוק.

אמנון כהן: על המועדים אפשר לדבר.

אמנון כהן: אפשר להתחיל מנובמבר עד מרץ ואז לראות אם הייתה שנה ברוכת גשמים ואז לקבל החלטה אם ממשיכים את ההקפאה או מבטלים אותה.

אמנון כהן: נחליט על פי התחזיות, אבל היום אני חושב שבאופן אמיתי האזרחים נתנו את חלקם, חסכו מים, אין מצב שבתקופת החורף צריך להטיל עליהם מס נוסף.

אמנון כהן: לכן אנחנו ממליצים למליאת הוועדה להקפיא את חוק מס הבצורת.

אמנון כהן: יחד עם זאת, אנחנו נמצאים גם בקואליציה ואני לא יודע עוד איך אנחנו מתנהל, אבל ההחלטה היא המלצה שלנו.

אמנון כהן: עדיין בתוך החוק יש בעיות בנוגע לאנשים נכים וגם אנחנו התלבטנו בהכנת החוק איך להגדיר נכה, מה גם שיש כל כך הרבה סוגים.

אמנון כהן: בסופו של דבר רצינו כמה שפחות לפגוע באותם אנשים שגם כך הם פגועים.

אמנון כהן: בסופו של דבר, כמה שרצינו להקל עליהם, הגענו למצב שהם מאוד פגועים ולמעשה היו צריכים לבוא לקופת החולים כדי לקבל אישור המעיד על כך שהם נכים וצריכים שימוש יתר במים ואז כל רופא התחיל לומר שהוא לא מומחה למים והוא לא יכול לתת להם את האישור המבוקש.

אמנון כהן: כתוצאה מכך נגרם טרטור נוראי לנכים האלה.

אמנון כהן: לכן בהצעת החוק שגיבשנו אנחנו ביטלנו את מתן האישור הזה.

אמנון כהן: עצם זה שהאדם נכה, יש לו תעודת נכה, אנחנו רוצים לבטל את מתן האישור.

אמנון כהן: מדובר כאן בגילאים מתחת לגיל 18 ומעל לגיל 18, נכי גפיים, נכים אחרים, סיעודיים וכולי.

אמנון כהן: אם כן, לגבי הנכים אנחנו עדיין בהתדיינות ונשב עם הגופים המקצועיים, עם ביטוח לאומי.

אמנון כהן: בגדול, לא צריך.

אמנון כהן: יש לו אישור נכה, הוא פטור.

אמנון כהן: הנושא השני שעלה בדיונים היה נושא של הדיווח.

אמנון כהן: בחוק מוגדר שעד חודש אוקטובר חייבים לדווח כמה נפשות מתגוררות בבית אבל לא כולם הספיקו לעשות זאת.

אמנון כהן: גם תאגידי המים, רשויות מקומיות שלחו את הטפסים, אבל עוד לא קיבלו אותם.

אמנון כהן: לכן יכולה להיות כאן פגיעה באזרחי המדינה ואנחנו ביקשנו להאריך את תקופת הדיווח עד סוף שנת התקציב.

אמנון כהן: אם כן, הסעיף השני שהתיקון מתייחס אליו הוא הארכת תקופת הדיווח עד סוף דצמבר 2009.

אמנון כהן: הנושא השלישי מתייחס לנכים כאשר יש נכים שמגיעים לגיל פנסיה ואז למעשה מורידים להם אבל לא קורה שהנכה פתאום לא נכה.

אמנון כהן: אנחנו אומרים שגם בתקופה שהוא מקבל את הפנסיה, גם בתקופה הזו הוא מקבל את כמות המים לה הוא זקוק כנכה.

אמנון כהן: הועלתה בעיה של צריכה משותפת.

אמנון כהן: יש הרבה בתים שהתא המשפחתי חוסך במים אבל בצריכה המשותפת הוא מקבל הודעה על תשלום גבוה.

אמנון כהן: זאת סוגיה שעדיין יש מחלוקת לגביה ולא יודעים בדיוק להגדיר איזה בתים, מה זאת צריכה משותפת וכולי.

אמנון כהן: בהמשך הדיון בהצעת החוק, אנחנו ניתן את הדעת על זה.

אמנון כהן: הנושא האחרון הוא נושא מאוד כאוב.

אמנון כהן: בחוק הבצורת מינואר התא המשפחתי מקבל רק 12 קוב כאשר היום הוא מקבל 18 קוב.

אמנון כהן: אני חושב, וזאת גם דעתו של חבר הכנסת מקלב שהעלה את הנושא הזה, שזה יהיה מאוד קשה למשפחות לעמוד ב-12 קוב ולכן אנחנו רוצים להגדיל את הכמות ל-16 קוב.

אמנון כהן: את כל זה לא נצטרך לעשות אם אנחנו מקפיאים את החוק ולכן אנחנו רוצים לשמוע את התשובות.

אמנון כהן: אדוני, אלה ההמלצות שלנו למליאת הוועדה.

משה גפני: ראשית, אני מודה לך ולצוות.

משה גפני: חבר הכנסת מקלב, אני מודה לך על זה שעזרת לי גם באופן אישי כי לא יכולתי להיכנס לסוגיה באופן מוחלט ואתה נכנסת לכל הפרטים.

משה גפני: אני מודה לצוות.

משה גפני: אני חושב שאנחנו נצטרך ללכת לתהליך הזה שהוא תהליך של הקפאה אבל את החוק נצטרך לתקן.

משה גפני: מה שקרה הוא שבמהלך כל התקופה הזאת, במהלך חקיקת החוק, התברר שמשרד האוצר כאשר הביא את החוק דאג לכל הדברים.

משה גפני: זאת אומרת, כל תיקון שאנחנו נרצה לעשות, אנחנו צריכים לעשות את זה בתיקון חקיקה.

משה גפני: אני הייתי בטוח שקיימת אפשרות כך שאם אנחנו למשל מגיעים להסכמה שנכה לא צריך אישור, הוא מביא תעודת נכה – אתה לוקח נכה קטוע גפיים ואתה אומר לו ללכת להביא אישור מרופא על כך שהוא נכה?

משה גפני: – לכן חשבתי שכאשר אנחנו מגיעים להסכמה, מנהל רשות המים קובע את הנוהל ולא צריך יותר אבל מתברר שזה הכל בחוק וצריך לתקן את החוק.

משה גפני: אם אנחנו מגיעים להסכמה, כפי שאמר חבר הכנסת אמנון כהן, שמעלים את הרף מ-12 קוב ל-16 קוב, צריך לתקן את זה בחוק.

משה גפני: כל דבר שנקבע עכשיו, נצטרך לתקן בחוק.

משה גפני: אני חושב שזה לא בסדר, אני חושב שהיה צריך להשאיר מרחב כי הרי בכל אופן מדובר על הוראת שעה, דבר שתאגידי המים והעיריות לא יכלו לעמוד בו מבחינה ארגונית והיו צריכים לעשות שינויים.

משה גפני: חבל שצריך לעשות הכל בחקיקה אבל אם אין ברירה, אנחנו נעשה את זה.

משה גפני: אני מבקש מרכז הקואליציה בוועדת הכספים, חבר הכנסת ציון פיניאן, לומר לנו מה עמדתך בעניין הזה.

יעקב אדרי: באותה נשימה אפשר גם לשמוע את קולה של האופוזיציה.

משה גפני: בוודאי.

משה גפני: אין בכך ספק.

שלמה מולה: מעניין לשמוע אם חבר הכנסת פיניאן מציג את עמדת ראש הממשלה או את עמדת שר האוצר.

משה גפני: על מה אנחנו יושבים כאן עכשיו?

משה גפני: אנחנו יושבים כדי לעשות תעמולה אם הממשלה טובה או לא טובה?

יעקב אדרי: לא.

חיים אורון: רק זה.

רוחמה אברהם-בלילא: זה שהממשלה לא טובה, זה ברור.

רוחמה אברהם-בלילא: לא צריך להוכיח את זה.

שלמה מולה: הרב גפני, אליך אין לנו טענות.

משה גפני: אנחנו נמצאים כאן במטרה אחת, לא קואליציה ואופוזיציה, אבל מטבע הדברים אם בקואליציה לא יתמכו בהקפאת היטל הבצורת, ההיטל לא יוקפא.

יעקב אדרי: בואו נראה אתכם.

משה גפני: אנחנו בסוף הקדנציה נעשה מאזן כמה אני בקואליציה הלכתי נגד הממשלה וכמה אתם בקואליציה הלכתם נגד הממשלה.

משה גפני: נעשה מאזן כזה.

משה גפני: הנה, את חברה בכירה בקואליציה, אין דבר שאת הולכת בעד הממשלה אלא הכל נגד.

רונית תירוש: לא הכל נגד.

רונית תירוש: זה בתיאום עם מנכ"ל ראש הממשלה.

משה גפני: חבר הכנסת ציון פיניאן, רכז הקואליציה בוועדה, בבקשה.

ציון פיניאן: אני מבקש להודיע שחברת הכנסת מירי רגב חזרה בתשובה.

ציון פיניאן: לא ידענו, אבל קיבלנו את החוק כחוק קשה.

ציון פיניאן: לדעתי גם הנתונים שהועברו לנו מרשות המים וגם מהאוצר שלא כצעקתה אבל זאת באמת כצעקתה וזו צעקה קשה מאוד.

ציון פיניאן: אני מעיר הכינרת יכול להעיד על כך שהכל יבש.

ציון פיניאן: הנושא הזה של מס הבצורת, בוועדת המשנה אכן הביאו החברים לדוגמה בנושא של הנכים ואני שוב אעיד על עצמי כנכה שהלכתי לקופת חולים והרופא אמר לי שהוא לא רופא לצריכת מים אלא הוא רופא גפיים ולא קיבלתי אישור.

משה גפני: בישיבה הקודמת היה כאן חבר הכנסת מוץ מטלון וזה היה מזעזע.

ציון פיניאן: ברגע שלא דיווחתי, חישבו אותי כנפש אחת במקום שמונה נפשות, ואז קיבלתי צריכת מים עודפת של כמעט אלף ומשהו שקלים.

ציון פיניאן: אני חושב שההיטל הזה הוא גרוע, קשה, צריך להקפיא אותו ולאחר מכן, בחודשי הקיץ הבא, נשב ונדון בו.

ציון פיניאן: אני מקבל את החלטת ועדת המשנה שחבריה הם חברים מכובדים להקפיא את המס ולעשות לרגע חושבים.

רוחמה אברהם-בלילא: זה על דעת ראש הממשלה?

משה גפני: לא, רק רגע.

משה גפני: חברת הכנסת רוחמה, השרה לשעבר, יש לי בקשה אליך.

רוחמה אברהם-בלילא: אני רוצה הבהרה לגבי עמדתו של מרכז הליכוד בוועדתה כספים, שהיא עמדה חשובה מאוד, מייצגת חתך נרחב מאוד.

רוחמה אברהם-בלילא: אני מכירה את חברי ציון פיניאן הרבה מאוד שנים ואת פעולתו הציבורית אבל אני מבולבלת.

רוחמה אברהם-בלילא: יש לנו את שר האוצר שקוראים לו יובל שבדרך כלל הוא גם מבולבל.

משה גפני: אני אאפשר עכשיו למשרדי הממשלה לומר את דעתם ואת תשמעי מה העמדה של כל אחד.

רוחמה אברהם-בלילא: אני רוצה להציג שאלה אחת לחבר הכנסת פיניאן.

משה גפני: לא.

משה גפני: חבר הכנסת פיניאן, אתה לא משיב לה.

משה גפני: היא עושה את זה בכוונה להביך אותי.

רוחמה אברהם-בלילא: שר האוצר יובל הוא בדרך כלל מבולבל.

משה גפני: לא.

אמנון כהן: זה שר האוצר שלנו.

אמנון כהן: את לא יכולה לומר עליו דבר כזה.

אמנון כהן: לא יכול להיות דבר כזה.

משה גפני: חברת הכנסת רוחמה, אני לא מאפשר לך.

משה גפני: את תדברי בתורך.

משה גפני: חבר הכנסת פיניאן, תשלים.

ציון פיניאן: אני מופתע.

ציון פיניאן: כשלא שותים, לא מדברים.

ציון פיניאן: אני מקבל את ההצעה של חברי ועדת המשנה.

אמנון כהן: היית שותף.

ציון פיניאן: הייתי חבר בה ושותף בה.

ציון פיניאן: אני מקבל את ההצעה של ועדת המשנה לגבי הקפאה של מס הבצורת.

אלכס מילר: יש כאן התחייבות קואליציונית.

משה גפני: אני לא יודע איפה עומדים משרדי הממשלה.

אלכס מילר: כאשר אתה שואל את יושב-ראש הקואליציה בוועדת הכספים והוא נותן עמדה של הקואליציה, אני אומר לך אדוני היושב ראש שכידוע לי בישיבת קואליציה הנושא של הקפאת מס בצורת לא עלה ואני מבקש מהוועדה להעלות את הנושא לישיבת קואליציה.

אלכס מילר: אני לא תומך.

אלכס מילר: יש כאן סדר עבודה, עם כל הכבוד.

משה גפני: חבר הכנסת אלכס מילר, אני ביקשתי מחבר הכנסת פיניאן להתייחס.

משה גפני: התפקיד שלו הוא רכז הקואליציה בוועדת הכספים.

אלכס מילר: אין בעיה, אבל זה לא עלה לדיון בקואליציה.

משה גפני: לא אמרתי שזה עלה.

משה גפני: הוא לא הביע את עמדת הקואליציה.

משה גפני: היה חשוב לי לדעת את עמדתו שלו.

ציון פיניאן: זו דעתי.

משה גפני: משרד התשתיות.

משה גפני: מי נמצא כאן?

אלכס מילר: אדוני היושב ראש, אם זה העניין, אני יכול לומר לך שיש אנשים במשרד התשתיות שיש להם עמדה אחרת.

רוחמה אברהם-בלילא: בהם ישראל ביתנו.

אלכס מילר: אני כחבר קואליציה צריך להתחשב במשרד.

אלכס מילר: אי אפשר לעבוד בצורה כזאת.

משה גפני: אני לא מבין מה אתה עושה.

משה גפני: אני באמת לא מבין.

חיים אורון: אלכס, אל תוותר.

חיים אורון: אתה צודק.

משה גפני: אני אתן לך להביע את עמדתך.

משה גפני: המשרד הראשון שאני נותן לו להביע את עמדתו, זה משרד התשתיות.

משה גפני: היה חשוב לי לדעת מה עמדת רכז הקואליציה.

משה גפני: זה לא נדון בהנהלת הקואליציה, לא התקבלה החלטה שם, אבל היה חשוב לי לדעת את עמדתו.

אלכס מילר: עמדתו, אבל לא של הקואליציה.

משה גפני: אמרתי.

משה גפני: אני חוזר בפעם השישית על כך.

אלכס מילר: אם זאת עמדה אישית שלו, אין לי בעיה.

משה גפני: מנכ"ל משרד התשתיות.

שלמה מולה: גם מנכ"ל משרד ראש הממשלה ידבר?

משה גפני: כן.

שאול צמח: בור טוב.

שאול צמח: אני מתנצל על האיחור.

שאול צמח: כמה דברים שאני רוצה לומר בקשר להיטל הבצורת או היטל בגין צריכה עודפת, כפי שהעדפנו לכנות אותו.

שאול צמח: ראשית, המטרה של הכלי הזה שנקרא היטל בגין הצריכה העודפת הייתה מלכתחילה מטרה לחסוך במים כדי לגשר על התקופה שבין התקופה בה אנחנו נמצאים לבין התקופה שייכנסו אמצעי ייצור המים האחרים, בעיקר מתקני ההתפלה.

שאול צמח: לשם כך הוא נועד.

שאול צמח: אני מדגיש את זה ואומר שמלכתחילה לא הייתה לו שום מטרה פיסקלית, הוא לא נועד להגדיל את הכנסות המדינה והוא לא נועד להיות חלק.

מירי רגב: אז למה הכסף לא הולך לזה?

משה גפני: לא.

משה גפני: אני מבקש לאפשר למנכ"ל המשרד לתשתיות לאומיות לומר את דבריו.

שאול צמח: כפי שנאמר גם אז, כולנו היינו שמחים מאוד אילו לא היינו גובים שום דבר וכל כמות המים הייתה נחסכת.

שאול צמח: זה באשר לבסיס.

שאול צמח: אנחנו צריכים עוד דבר אחד לזכור והוא שהמטרה שהעמדנו היא חסכון של 10 אחוזים בצריכת המים בתקופת הקיץ, והמטרה הזו הושגה ואף יותר מזה.

שאול צמח: הושג חסכון של כ-15 אחוזים וזה כמובן חסכון מכובד מאוד.

שאול צמח: אני חושב שאזרחי ישראל עמדו בכבוד בנטל החסכון שהוטל עליהם.

שאול צמח: באשר לקיומו או להמשך קיומו של ההיטל.

שאול צמח: אנחנו חושבים שכיוון שההיטל הזה נועד לצורכי חסכון, צריך לבחון אותו אך ורק מתוך שיקולים של משק המים.

שאול צמח: דהיינו, אם צורכי משק המים יאפשרו את זה, אנחנו בהחלט בעד להקפיא אותו או להקטין אותו או אפילו לבטל אותו ככל שצורכי משק המים יראו שאין צורך בו ואין צורך לחסוך אותו.

שאול צמח: את הדבר הזה אנחנו נצטרך לבחון כאשר תהיה לנו תקופה מסוימת מספיק גדולה כדי שאפשר יהיה לומר משהו על החורף, על המשקעים שירדו בו, על כמות המאגרים שנתפסה.

שאול צמח: לכן אני חוזר ומדגיש שההחלטה בעניין הזה צריכה להיות בזיקה למצבו של משק המים.

שאול צמח: אני חושב שאנחנו צריכים לתת את מרווח הזמן, את אותה מסה של ימים או של חודשים או של שבועות בהם נראה מה מצבו של המשק, כמה מים אנחנו מצליחים לאגור, כמה משקעים יורדים, ואחרי התקופה הזאת לבחון ואז כאמור לבחור את החלופה שהיא הטובה ביותר בין צמצום ההיטל, הקפאתו ואפילו ביטולו.

משה גפני: נציג משרד האוצר.

משה גפני: עמית לנג.

קריאה: אי אפשר לשאול שאלה?

משה גפני: כן, אבל אחרי שנשמע את נציגי המשרדים.

משה גפני: אני קודם עושה סבב כדי שחברת הכנסת רוחמה אברהם לא תהיה מבולבלת כי מבחינתי זה חמור מאוד, ושהיא תשמע את עמדת המשרדים.

רוחמה אברהם-בלילא: לא רק אני אלא גם ציבור שלם מבולבל.

רוחמה אברהם-בלילא: תראה את כולם כאן ותראה שהם מבולבלים.

שלמה מולה: גם בקואליציה מבולבלים.

משה גפני: אתם לא בסדר.

משה גפני: אנחנו עושים מרד בקואליציה ואתם לא מעודדים אותנו.

רוחמה אברהם-בלילא: להפך.

רוחמה אברהם-בלילא: אתה האור בקצה המנהרה החשוכה.

משה גפני: אתם לא בסדר.

משה גפני: במקום שתעודדו אותנו, אתם מביכים אותנו.

רוחמה אברהם-בלילא: לא, ההפך.

משה גפני: עמית לנג.

משה גפני: בבקשה.

משה גפני: משרד האוצר, הוא גורם מאוד משמעותי כאן.

עמית לנג: אני רוצה קודם לענות ליושב ראש הוועדה באשר להערה שהערת בתחילת הדיון בקשר לצורך בכל דבר קטן לשנות חקיקה.

עמית לנג: אתה ואני ישבנו כאן, ואפשר לעיין בפרוטוקולים.

משה גפני: נכון.

משה גפני: פעם אמרתי עליכם שאתם רשעים.

משה גפני: היום, כאשר הכרתי אתכם יותר, אתם ממש לא רשעים אבל מתוחכמים, חבל על הזמן.

משה גפני: איך שעבדתם עלי, לא רע.

יעקב אדרי: זאת פשלה שלנו.

משה גפני: שלנו.

חיים אורון: צריך לומר בהגינות שבמקרה הזה אתה לא צודק כי הם הביאו חוק הרבה יותר פתוח עם תקנות לשרים אבל כאן דרשו חקיקה ראשית.

משה גפני: לא.

חיים אורון: אתה יודע מה דעותיי, אבל אני אומר לך שהייתה כאן תביעה לחקיקה מפורטת.

יעקב אדרי: אני מסכים אתך.

יעקב אדרי: כאן טעינו בגדול.

עמית לנג: חבר הכנסת אורון היטיב לבטא את אשר רציתי לומר.

משה גפני: כדי שאני לא אשאר במיעוט, אתם הבאתם בחוק ההתייעלות הכלכלית חוק שהוא היה חוק דרקוני ממש.

משה גפני: צוות הבדיקה של ועדת הכספים שינה בעבודה משותפת אתכם.

עמית לנג: נכון.

משה גפני: שינה דברים רבים אבל הכל בחקיקה.

משה גפני: אני הייתי בטוח שמנהל רשות המים בהסכמת שר האוצר ושר התשתיות יכול להקפיא או לבטל, אבל זה לא בדיוק כך.

רוחמה אברהם-בלילא: אבל מה הבעיה?

רוחמה אברהם-בלילא: הממשלה הזו הוכיחה את עצמה שהיא יכולה תוך יומיים לשנות חוק יסוד.

משה גפני: נכון, ואנחנו גם נעשה את זה.

עמית לנג: בכל אופן, העניין הזה נדון וועדת הכספים לא נתנה את המרווח שביקשנו.

פניה קירשנבאום: אתה יודע שרוב האנשים לא באו לשמוע אלא הם באו לומר ולהופיע בטלוויזיה.

פניה קירשנבאום: כשתהיה להם סבלנות לשמוע ולהשתתף ברצינות בדיון, אז נוכל לקיים אותו.

עמית לנג: לגופו של עניין.

עמית לנג: יומיים או שלושה של גשם לא שינו את מאזן משק המים.

עמית לנג: נכון שהגשם התחיל מוקדם השנה, כולם קופצים על המציאה אבל הם לא שינו את מאזן משק המים.

עמית לנג: כשאני מדבר, אני מתבסס על נתונים של הרשות הממלכתית שיודעת לבדוק אותם, לומר מה המצב והמצב הוא עדיין קשה.

עמית לנג: נאמר כאן במסגרת הדיונים והוצגה כאן תמונת מצב.

עמית לנג: ההיטל בנוי בצורה כזאת שבסופו של יום אנחנו צריכים לשאול את עצמנו על מי הוא מוטל.

עמית לנג: אנחנו יודעים לומר בוודאות כמעט מלאה שההיטל הזה מוטל בדיוק על אותם אלה שאו שהם מבזבזים בצורה יוצאת דופן ולא נורמטיבית או שהם משקים גינות.

עמית לנג: להזכירך, יש גם תקנה שאסור להשקות גינות.

עמית לנג: זה נאמר במפורש וזה עלה בדיונים.

עמית לנג: כן ניתן לשקול שינויים מסוימים בתפעול של החוק ככל שזה נוגע לנכים, ככל שזה נוגע לבעיות אחרות אבל אנחנו חושבים שזה לא העת לבטל את ההיטל, זאת לא העת להקטין אותו.

משה גפני: מה עם הגדלת מספר הקובים?

עמית לנג: לא.

עמית לנג: לא בשלב זה.

עמית לנג: אנחנו סבורים שבהתאם לעמדת רשות המים ובהתאם למה שאמר מנכ"ל משרד התשתיות, עוד מוקדם לדעת מה ההשלכות של ביטול או הקפאה של ההיטל.

עמית לנג: אנחנו עשויים להימצא בקיץ הבא, ככל שיוחלט על דבר כזה, במצב יותר קשה.

יוליה שמאלוב-ברקוביץ: איך הכסף ממלא את הכינרת?

עמית לנג: אני אומר שוב שלא יאמרו אחר כך - יש ועדת חקירה ברקע – במידה ויוקפא ההיטל ושיופתע לראות פתרונות קצה הרבה יותר קשים בקיץ הבא.

עמית לנג: אני מציע להמתין עד סוף פברואר.

עמית לנג: יש בחוק סעיף שמאפשר לשר האוצר ושר התשתיות לבטל או להקפיא או לקבוע היטל בשיעור אפס.

עמית לנג: ככל שהמשקעים יהיו טובים ותמונת המצב תתבהר, יהיה ניתן לשקול זאת שוב בתום עונת הגשמים.

עמית לנג: תום עונת הגשמים היא סוף פברואר.

יוליה שמאלוב-ברקוביץ: איך הכסף ממלא את הכינרת?

משה גפני: אין שאלות.

משה גפני: יש עוד משרד ממשלתי שיש לו נגישות לעניין והוא רוצה להביע את עמדתו?

משה גפני: אין.

משה גפני: אדוני מנכ"ל משרד ראש הממשלה, בבקשה.

אייל גבאי: תודה רבה אדוני היושב ראש.

אייל גבאי: אדוני יושב ראש הצוות, אני חושב שהמסקנות חשובות.

אייל גבאי: אין ספק שהמהלך נעשה בגלל שיש לנו משק בקריסה.

אייל גבאי: אני רוצה להזכיר שוועדת חקירה בסופו של דבר היא ועדת חקירה שגם הכנסת יזמה, בגלל ההבנה שיש לנו בעיה מאוד מאוד קשה במשק המים, שחטאו במשך דורות למה שמתרחש בו.

אייל גבאי: אני לא אכנס לוויכוח אם מי שעצר את ההתפלה הוא משרד כזה או משרד אחר.

אייל גבאי: יש עכשיו מספר מהלכים שנעשים במקביל במשק המים כדי להביא לפתרון ארוך טווח של משק המים ואחד מהם זה היטל הבצורת, השני הוא שינוי בתעריפי המים שנועד גם לאפשר את מימון המתקנים החדשים.

אייל גבאי: צריך להבין שהיטל הבצורת כפי שהוא נקרא נועד לכמה מטרות כאשר האחת היא חסכון במים, והשנייה שינוי פרמננטי בהרגלי הצריכה של מדינת ישראל.

אייל גבאי: שינוי לאורך זמן, שאנשים יתחילו להתייחס למים כאל מוצר במחסור, כאל מוצר יקר.

אייל גבאי: כמו שאנחנו יודעים, בעבר אנשים לא התייחסו לזה כך.

אייל גבאי: ההיטל הוא לתקופה קצרה.

אייל גבאי: אנחנו לא יודעים עדיין האם השינוי בהרגלי הצריכה הוא קבוע או לא, אנחנו לא יודעים אם יש לזה אפקט, אנחנו יודעים שיש אפקט אבל לא יודעים אם זה למסע הפרסום או לא.

אייל גבאי: אנחנו גם לא יודעים האם הסנונית מבשרת את בוא האביב או במקרה הזה הגשמים מבשרים עונה גשומה ואם תפילותינו התקבלו בברכה.

אייל גבאי: עוד מוקדם לומר.

אייל גבאי: הזכיר מנכ"ל משרד התשתיות ואמר שצריך בהמשך לראות את האפשרות הזאת ובהחלט לשקול הקפאה של ההיטל הזה, אבל זה עוד מוקדם.

אייל גבאי: אחרי שבוע של גשם, עוד מוקדם לעשות את הדבר הזה.

אייל גבאי: לפי דעתי השר המופק על משק המים הוא שר התשתיות, יש לתת לו את הכלים בהמשך על פי התפתחות משק המים.

אייל גבאי: אני לא יודע אם התאריך הוא ה-1 לחודש הזה או ה-1 לחודש ההוא, אבל באחד מהתאריכים הללו לקבל החלטה האם אכן יש לנו שינוי בהרגלי הצריכה של מדינת ישראל שעומד להתקבע, האם אכן מאגרי משק המים התמלאו, ובזאת לקבל החלטה בלי קשר לכך שיש לתקן – ואני מבין שגם יש הסכמה עקרונית על מגוון הסוגיות הפרטניות שהצוות עמד עליהן והן נכונות ומדויקות, ואכן חובה להקל על האזרחים ועל האנשים הנזקקים בנקודות הללו.

אייל גבאי: אני מבין שיש הבנה ויש נכונות מצד כל המעורבים לתקן את הנקודות הללו.

אייל גבאי: צריך ללכת לכל הצעדים הללו ביחד.

משה גפני: אני מבין אדוני המנכ"ל שאם אנחנו נלך לתיקוני חקיקה שגם משרד האוצר מסכים להם, כמובן הכל נעשה בשיתוף פעולה, אנחנו גם נניח נקבע שאנחנו מקפיאים את החוק ב-1 בינואר, זה מספיק זמן כדי לבחון את הדברים?

יעקב אדרי: לא את זה הוא אמר.

יעקב אדרי: לא הבנתי את זה כך.

שלמה מולה: לא הבנו האם אתה בעד הקפאה, האם אתה בעד ביטול.

רוחמה אברהם-בלילא: הוא אומר שישראל ביתנו תקצור את הניצחון הזה והשר עוזי לנדאו יחליט מתי יוקפא החוק הזהה

שלמה מולה: מה שמעניין זאת שלמות הקואליציה ולא היטל המס.

אייל גבאי: משק המים חשוב מדיי לכולנו כדי שהוא יהיה עניין להתנגחות כזאת או אחרת.

משה גפני: גם אני חושב כך.

שלמה מולה: כמו שהיה עם מע"מ על פירות וירקות.

אייל גבאי: אני חושב שתאריך הוא תאריך בו צריך השר האחראי על משק המים לבוא ולבחון נאמנה את ההתפתחות במשק המים, האם כמות המשקעים היא כזאת שהיא עשתה שינוי מהותי במשק המים או לא.

אייל גבאי: צריכה להיות נקודת בחינה.

אייל גבאי: זאת לא הקפאה מתאריך מסוים אלא בחינה בתאריך מסוים ומתן תשובה כן או לא.

אייל גבאי: אגב, אני הייתי עושה את האפשרות לבחון באופן דינמי.

אייל גבאי: כלומר, החל מתאריך מסוים השר, אם הוא ישתכנע שמצב משק המים השתנה, אם בגלל שינויי צריכה, אם בגלל כמות המשקעים, יוכל להקפיא את ההיטל.

רוחמה אברהם-בלילא: ביבי שוב לא רוצה להחליט והוא נותן לשר לנדאו להחליט.

משה גפני: אתם לא מעונינים להקפיא את היטל הבצורת.

רוחמה אברהם-בלילא: מאוד מעונינים.

משה גפני: לא, אתם לא מעונינים.

משה גפני: זה לא סוג הדיון הזה.

רוחמה אברהם-בלילא: ראש ממשלה בישראל שוב לא לוקח החלטות.

מירי רגב: העיקר שקדימה קיבלה החלטה שהיא יותר גרועה ממס הבצורת.

משה גפני: זה הרי דיון פנימי של הוועדה על מסקנות צוות הבדיקה.

משה גפני: אני שמח ואני מודה לנציגי המשרדים שהסכימו לבוא ולהתייחס למסקנות.

משה גפני: אנחנו לא פותחים דיון.

משה גפני: שאלו אותי אם להכניס את נציגי התקשורת, אמרתי כן.

משה גפני: ישיבת ועדת הכספים היא ישיבה פתוחה, אבל זאת ישיבה שאמורה להיות קצרה.

משה גפני: מי שרוצה לעשות מזה הון פוליטי, יכול לעשות הון פוליטי.

רוחמה אברהם-בלילא: אתה לא רוצה לעשות מזה הון פוליטי?

משה גפני: ודאי שאני רוצה, אבל אני אומר את זה.

משה גפני: אתם לא אומרים.

רוחמה אברהם-בלילא: גם אומרים את זה.

רוחמה אברהם-בלילא: בוודאי.

פניה קירשנבאום: תגידו גם שאת סמכות רשות המים אתם הוצאתם בזמן קדימה ממשרד התשתיות והעברתם את זה לרשות המים.

פניה קירשנבאום: אתם הנחתם את אבן היסוד לכל מה שקורה עכשיו.

רונית תירוש: אז מה?

רונית תירוש: אז אמרנו שצריך להעלות את התעריפים?

משה גפני: יעקב אדרי, רכז האופוזיציה.

יעקב אדרי: אני רוצה לומר דבר אחד.

יעקב אדרי: שמעתי בקשב רב את מנכ"ל משרד ראש הממשלה.

יעקב אדרי: יש לי הרגשה שאנחנו מפספסים את העיקר.

יעקב אדרי: אני מאוד מעריך את העבודה של ועדת המשנה שעשתה עבודה טובה, אבל רבותיי, אנחנו מתמקדים בטפסים, באישור של הנכה, של הרופא וכולי.

יעקב אדרי: על זה האוצר ישמח מאוד לומר לך שהוא יוותר על הטפסים אבל הוא לא מוכן לוותר על הכסף כי זאת המהות אצלו.

יעקב אדרי: שוב אני אומר שהצוות עשה עבודה טובה אבל אנחנו מפספסים את העיקר.

אמנון כהן: מי היה בצוות?

יעקב אדרי: הצוות בראשותו של היושב ראש.

מירי רגב: צוות מצוין.

מירי רגב: באמת, כל הכבוד הרב גפני.

משה גפני: אורי מקלב.

יעקב אדרי: שוב, אני מאוד חושש שאנחנו מפספסים את העיקר.

יעקב אדרי: צריך לבחון את העניין.

יעקב אדרי: יש כל מיני הצעות איך לגשת לעניין.

יעקב אדרי: הצורך בצמצום צריכת המים מקובל על כולנו.

יעקב אדרי: אכן, יש בעיה אמיתית.

יעקב אדרי: מי שאמת בלבו, צריך לומר את זה, אבל הפתרונות שהצעתם, לא יוכלו לעמוד בהם.

יעקב אדרי: אני מעריך שראש הממשלה, זה עניין של זמן, עד שהוא יבטל או יקפיא את זה.

רונית תירוש: ויפה שעה אחת קודם.

יעקב אדרי: הרב גפני, אני שומע את ראש הממשלה, תאמינו לי שאני שומע אותו, הוא יבטל את זה באיזשהו שלב או יקפיא את זה באיזשהו שלב וימצאו חלופה אחרת.

יעקב אדרי: אני מציע שאנחנו נפעל בדרך הנכונה.

יעקב אדרי: נציע גם חלופות ויש כל מיני רעיונות בעניין הזה, אבל בואו לא נתעסק בטפסים ועם אישור הרופא.

משה גפני: אני פותח את הדיון.

משה גפני: אני אתן לחבר כנסת מהקואליציה וחבר כנסת מהאופוזיציה.

משה גפני: לא רציתי להעביר את זה לפסים האלה, אבל זה המצב.

רונית תירוש: למה?

רונית תירוש: מישהו ישב ברפורמה?

מירי רגב: את ישבת ברפורמה.

משה גפני: עם כל הכבוד, בואו נמקד את הדיון.

רונית תירוש: לא אישרו העלאת תעריפים.

רונית תירוש: אל תבלבלו את הציבור.

משה גפני: הלוואי שהייתי יכול לבלבל את הציבור.

משה גפני: על כל פנים, אני לא רציתי שהדיון הזה יהיה דיון פוליטי, לא רציתי שהדיון הזה יהיה דיון בין קואליציה ואופוזיציה.

משה גפני: יש בעיה לאזרחי מדינת ישראל עם משק המים בכלל.

משה גפני: זה היטל הבצורת, זאת הרפורמה במשק המים, זה כל מה שנלווה לעניין הזה.

משה גפני: הממשלה הקודמת נתנה לרשות המים את האפשרות – גם עם התאגידים ועם הכל – להעלות את המחירים ב-50 אחוזים שזה פי אלף יותר גרוע מהוראת שעה של היטל הבצורת.

משה גפני: אנחנו חייבים לטפל במכלול הבעיות האלה.

משה גפני: אתם רואים שהזמנתי לכאן את משרדי הממשלה והם לא משדרים בקול אחד.

משה גפני: האופוזיציה יכולה לחגוג על זה, אבל כולנו נפסיד מכיוון שאז מה שיקרה הוא שמישהו בממשלה יקרא לכולם ויאמר להם שמכאן ואילך כולם יאמרו אותו הדבר.

משה גפני: חברת הכנסת רוחמה, את הרי היית בממשלה ואת יודעת שזה קורה.

רוחמה אברהם-בלילא: כאשר אתה יושב ראש ועדת הכספים, אין סיכוי שזה יקרה.

משה גפני: זה יקרה בממשלה אם אתם תמשיכו בדרך הזאת.

משה גפני: המטרה של כולנו היא להקל על המצוקה הזאת של משק המים, מצד אחד הבצורת, מצד אחד ההידלדלות של מקורות המים, המציאות הזאת שהיא מציאות מסוכנת וקשה.

משה גפני: אי אפשר להאשים ממשלה אחת כי מדובר בממשלת ישראל לדורותיה שלא עשתה בעניין הזה כמעט דבר.

משה גפני: לפתחנו עומדת רפורמה במשק המים, היטל הבצורת כאשר היטל הבצורת הוא חמור אבל הוא זמני.

משה גפני: הרפורמה היא דבר קבוע.

משה גפני: לכן אני מציע מכאן ואילך שלא תנגנו לנו על העצבים ותאמרו שיש בעיה בקואליציה.

פניה קירשנבאום: אדוני היושב-ראש, אני רוצה לציין כאן כמה נקודות.

פניה קירשנבאום: אנחנו עדים כאן לתסמין קלאסי של ממשלות ישראל.

פניה קירשנבאום: אנחנו לוקחים נושא חשוב וראוי והופכים אותו, בהתנהלות לא נכונה, לקרקס.

רוחמה אברהם-בלילא: התנהלות לא נכונה שלכם.

פניה קירשנבאום: אם לא הייתי יודעת טוב יותר, בטח הייתי חושבת שהממשלה התכוונה לבטל את החוק.

פניה קירשנבאום: אני רוצה לומר שהחוק שהובא לכאן הוא חוק מצוין.

פניה קירשנבאום: הכוונה שלו הייתה מצוינת.

פניה קירשנבאום: בכוונת החוק היה לצמצם את צריכת המים הביתית ב-10 אחוזים.

פניה קירשנבאום: מאז חוקק החוק, הצריכה ירדה ב-15 אחוזים.

פניה קירשנבאום: אני רוצה להתייחס לחברי הכנסת שהם חלק מהמחוקקים אבל יוצאים לציבור וממרידים אותו כדי שלא ישלמו את המס.

פניה קירשנבאום: למי לא משלמים מסים?

פניה קירשנבאום: אני חושבת שזה לא אתי וזה לא חוקי.

פניה קירשנבאום: אני חושבת שחוץ מזה שזה פופוליסטי, זה לא שום דבר אחר.

פניה קירשנבאום: למי לא משלמים את היטל הבצורת?

פניה קירשנבאום: לא משלמים לרשויות המקומיות.

פניה קירשנבאום: הרי הרשויות המקומיות ממילא משלמות את זה.

פניה קירשנבאום: הרשויות בקריסה, לא מקבלות מספיק מענקי איזון ואז בא המחוקק ואומר לתושבים שלא ישלמו את מס הבצורת.

פניה קירשנבאום: למה אנחנו מביאים?

פניה קירשנבאום: לקריסה נוספת של הרשויות המקומיות?

פניה קירשנבאום: זה לא מזיז שום דבר חוץ מזה שזה תורם פופוליזם לחברי כנסת ומכניס את הרשויות לבעיה נוספת.

פניה קירשנבאום: החוק נועד גם להיות חלק מהחינוך לחסכון.

פניה קירשנבאום: אנחנו מדינה מדברית ויש לנו בעיה והבעיה היא של האקלים המתחמם בכל כדור הארץ ובמיוחד כאן.

פניה קירשנבאום: אנחנו חייבים למצוא את הפתרון לכל בעיית המים והחינוך הוא חלק מזה.

פניה קירשנבאום: אם אומרים לא להשקות את הגינות, אז לא להשקות את הגינות, ואם צריך להיות איזשהו קנס על כך, לשם כך בא החוק.

פניה קירשנבאום: זה שיש בעיה בחקיקה עצמה והחוק הפך למסורבל, ללא מובן, לקשה, אני מסכימה שצריך לדון ואולי לשנות את החוק הזה, אבל אי אפשר לבטל אותו כבר היום.

פניה קירשנבאום: אני שמעתי את השר עוזי לנדאו שאומר שאנחנו נעבור את התקופה ואם באמת יהיו גשמי ברכה והמאגרים יתמלאו במים, המשרד ישקול להקפיא או לבטל את החוק.

פניה קירשנבאום: אני סומכת על השר לנדאו שיעשה את הדבר כמו שצריך.

פניה קירשנבאום: אם אנחנו כאן כמחוקקים צריכים באמת לפתוח את הפלונטרים בחקיקה עצמה, זה המקום לעשות זאת.

פניה קירשנבאום: שאלה עליה אני חושבת ימים ולילות – חוץ מזה שאני לא מבינה למה רשות המים הפכה לרשות עצמאית ולא יושבת תחת משרד – היא למה היטל הבצורת לא עובר כבר לרשות המים לפיתוח משק המים אלא עובר לאוצר.

רונית תירוש: אני רוצה לפנות דווקא למנכ"ל משרד ראש הממשלה ולומר שהמס הזה, לא רק שהוא מאוד רגרסיבי אלא הוא בבחינת שווה לכל נפש.

רונית תירוש: זה דבר שהוא לא הגיוני בעליל משום שלכל אחד יש את הצרכים שלו ולא נרד לרזולוציות של נכים ורמות כאלה ואחרות כמו זקנים וכולי וכולי.

רונית תירוש: אני חושבת שאם אנחנו מדברים על חסכון, ואני בעד חינוך לחסכון, היו צריכים לעשות כאן פעולות אחרות.

רונית תירוש: פעולה אחת הצעתי אבל לצערי היא לא תפסה תאוצה והיא לתת תמריצים.

רונית תירוש: בדיוק כמו שעשו בקליפורניה.

רונית תירוש: כל אזרח חוסך ונקבע לו אחוז חסכון ביחס לעצמו, הוא יקבל איזושהי הנחה ואפילו סמלית מינימלית אבל שיהיה לו איזשהו תמריץ.

רונית תירוש: הראיה שבקליפורניה זה הביא לחסכון של 26 אחוזים בצריכה השוטפת ולא רק זה אלא שהם הפנימו את זה והטמיעו את זה כנורמת חיים.

רונית תירוש: זאת אומרת, אנחנו מדברים על חינוך לשנים ולא רק משהו נקודתי כאשר מחר יאמרו שיש מים ולכן אפשר להשתולל.

רונית תירוש: אפשרות נוספת היא לומר שהעלות היא עלות שלא קונסים בגינה, אבל כל אחד את ה-10 אחוזים – ואני סתם נותנת דוגמה – האחרונים של הצריכה השוטפת של כל אחד מאתנו, אם לא חסכת, עליה תיתן מאה שקלים עבור כל קוב.

רונית תירוש: אין לי שום בעיה עם זה.

רונית תירוש: זאת אומרת, תאמר לתושבים שהם נדרשים כל אחד בכמויות שלו לחסוך באופן דיפרנציאלי ביחס לעצמו.

רונית תירוש: לא חסכת את ה-10 אחוזים, תשלם מאה שקלים עבור כל קוב מים ואין לי שום בעיה עם העניין הזה.

רונית תירוש: אני טוענת שאין כל קשר בין הנושא הזה של בו נצפה ונצפה ונראה מה יקרה לגשמים.

רונית תירוש: אני חושבת שבתשתית הקיימת גם אם יהיו המון גשמים – ואגב, אני לא רואה ששבעה מטרים יתמלאו בכינרת, מה שאנחנו מאוד מייחלים לו – כל כך הרבה מים ירדו לטמיון בדיוק כפי שקרה ביומיים האחרונים.

רונית תירוש: ירדו המון גשמים, אז מה?

רונית תירוש: לקחנו את כל המים ועכשיו נצרוך אותם ונתעל אותם לטובת האזרחים?

רונית תירוש: לא.

רונית תירוש: אין לנו מספיק מאגרים, אין לנו מספיק תשתיות ולא יכולים לקלוט את כמות המים.

רונית תירוש: לכן זה לא נכון לומר שנחכה לראות כמה גשם ירד.

רונית תירוש: ירד המון גשם, איבדנו המון קובים של מים בגשם שירד במשך יומיים ולכן אני אומרת שלא זאת צריכה להיות הסיבה בגינה נחכה.

רונית תירוש: בעקבות תמונת גזרות המים – ההיטל מחד ועדכון התעריפים מאידך, בינואר - יש לי הצעת חוק שאני חושבת שיש בה הגיון מסוים.

רונית תירוש: הצעת החוק אומרת כך: לקחתי את חוק מס הבצורת כפי שהוא ובסיפא של כל סעיף אמרתי "ובלבד שהכספים ינותבו לפתרון משבר המים".

רונית תירוש: ההצעה הגיונית כי אם הכספים לא ינותבו לפתרון משבר המים, ההצעה תתייתר מאליה ואין לה מקום בעולם הזה.

רונית תירוש: אם הם כן ינותבו, אני לא צריכה את עדכון התעריפים בינואר שנועד לתעל את הכסף לפתרון המשבר.

רונית תירוש: לכן יהיה אחד מן השניים.

מירי רגב: הרב גפני, אני רוצה להודות לך.

מירי רגב: אני חושבת שהצוות עשה עבודה טובה.

אמנון כהן: הוא לא היה בצוות.

מירי רגב: הוא מינה את הצוות וזה חשוב.

מירי רגב: חבר הכנסת אמנון כהן, יושב ראש הצוות, עשית עבודה מצוינת.

מירי רגב: בצבא יש דבר שנקרא מסך עשן.

מירי רגב: מסך עשן הוא בעצם לעשות איזו הסחה למהלך האמיתי.

מירי רגב: המהלך האמיתי, רפורמת המים ב-1 בינואר.

מירי רגב: מחירי המים הולכים להיות מוקפצים ב-60 אחוזים, בין 50 ל-60 אחוזים.

מירי רגב: הולכים להקציב 2.5 נקודה קוב לבן אדם כאשר כל ארגוני המים מדברים על 150 ליטרים ליום.

מירי רגב: אין שקיפות אמיתית של רשות המים בנתוני המים.

מירי רגב: אין שקיפות אמיתית בפערים שיש לנו במים.

מירי רגב: עובדה שמתקני התפלה עובדים רק בלילה ולא ביום כי ביום הם צורכים יותר חשמל וזה במקום שיעבדו גם בלילה וגם ביום.

מירי רגב: אני מציעה לאנשי האוצר, כולל רשות המים, להגיע מחר להתייעצות מומחים שגם להם יש נתונים בנושא המים והם יראו באמת מה הפערים שיש ואם אנחנו לא נמצאים בעודף כי אנחנו לא יודעים איך לאגור מים.

מירי רגב: אי אפשר לבוא כל הזמן ולהעמיס על האזרחים את מחדלי השלטון.

מירי רגב: לא יהיה מצב שיהיו שני מסים ב-1 בינואר, גם מס בצורת וגם עליית מחירים.

מירי רגב: אני אומרת לכם, וזה לא קשור לקואליציה או לא קואליציה, שאנחנו צריכים לדאוג לזה שאזרחים יצאו לרחובות כי יש גבול להתעללות שיכולים להתעלל באנשים שלא משלמים עבור בשר אלא מבקשים מים שהוא מצרך בסיסי וקיומי.

מירי רגב: אני אומרת לכם שיש פערים אמיתיים בין מה שמציגה רשות המים לבין מה שמציגים מקורות ואחרים בנושא הפערים במים.

אמנון כהן: איפה אפשר לראות את זה?

מירי רגב: מחר תראה את זה.

מירי רגב: אני מציעה לאמץ את המלצת הצוות ולהקפיא במיידי את מס הבצורת.

מירי רגב: אני מציעה שהצעת חוק הפיקוח על המים תעלה ותאושר בממשלה, שרשות המים לא תהיה הגורם שמחליט באופן סוברני על עליית מחירים אלא באמצעות אחת מוועדות הכנסת.

מירי רגב: בגלל שאלה חודשי החורף, בואו נמתין להמלצת הוועדה הממלכתית לנושא המים ובשלושת החודשים האלה נעשה רגע פאוזה, נראה מה קורה במערך באופן כללי ונבוא עם המלצה אמיתית גם לטובת משק המים וגם לטובת הציבור.

משה גפני: תודה רבה.

משה גפני: חברת הכנסת רוחמה אברהם.

רוחמה אברהם-בלילא: אדוני היושב ראש, אני דווקא רוצה להחמיא לך.

רוחמה אברהם-בלילא: אני מכירה אותך כחבר אופוזיציה בהרבה מאוד מן הצוותים בהם הייתי ואני יכולה לומר שיש לממשלה הזו מזל אחד גדול, שאתה יושב ראש ועדת הכספים.

רוחמה אברהם-בלילא: סליחה, אני לא רוצה לפקפק באף חוות דעת, לא של המנכ"לים המקצועיים שאני לא חולקת על עמדתם ולא חולקת על דעתם, אבל איפה הפער הגדול?

רוחמה אברהם-בלילא: הפער הגדול הרי יהיה בין הרצונות הפוליטיים של כל אחד מקרב חברי הקואליציה הזאת להשיג את ההישג.

רוחמה אברהם-בלילא: הרי הפקידים יאמרו את דברם וחוות דעתם היא ברורה והיא מקצועית מאוד, אבל הכל כאן בלוף אחד גדול.

רוחמה אברהם-בלילא: הרי ברגע שביבי יהיה חם, ביבי יזיע, יהיה חם בקואליציה, יהיה חם כי ציון פיניאן יעשה את הבלגן שלו, יהיה חם כי מירי רגב תמשיך לעשות לו צרות, יהיה חם כי אתה תעשה לו את הצרות אדוני היושב ראש ושלא לדבר על יושב ראש ועדת המשנה אמנון כהן, שגם הוא יעשה את הצרות.

רוחמה אברהם-בלילא: אני רוצה לחזק אתכם במאבק שלכם כי אתה חבר הכנסת גפני מייצג ציבור שלא יוכל לעמוד בגזרה הזאת, ואני מדברת על כל אותן משפחות מרובות ילדים.

משה גפני: דווקא משפחות ברוכות ילדים לא נפגעו מהיטל הבצורת.

רוחמה אברהם-בלילא: אתה היית שותף לחוק ההאזנה שעשיתי.

משה גפני: נכון.

רוחמה אברהם-בלילא: אתה ראית את הכתבה הגדולה אתמול שמשפחות לא יכולות לעמוד בתשלום של חמישה שקלים למנה חמה, וזה אוכל.

רוחמה אברהם-בלילא: חברת הכנסת מירי רגב הזכירה כאן מים.

רוחמה אברהם-בלילא: מים זה מוצר בסיסי שכל אחד – אני לא מדברת על מקלחות אלא גם על שתייה – צורך.

רוחמה אברהם-בלילא: אדוני היושב ראש, אני סומכת עליך, אני סומכת על חבר הכנסת אמנון כהן, אני סומכת עליכם שאתם תעשו כזה חום לביבי, שהוא יזיע.

משה גפני: לראש הממשלה.

מירי רגב: ראש הממשלה מינה צוות כדי לבדוק את העניין הזה.

רוחמה אברהם-בלילא: עוד צוות הוא מינה כי הוא לא יודע להחליט.

מירי רגב: לכם יש יושבת ראש שיודעת להחליט.

משה גפני: חברת הכנסת רוחמה אברהם, הוא ראש הממשלה.

רוחמה אברהם-בלילא: תרשה לי לדבר בשם חברי סיעתי ולומר לכם את הדבר הבא.

רוחמה אברהם-בלילא: קדימה תגבה אתכם בכל המהלך הזה שאתם עושים ובלבד שהגזרה הזאת תבוטל החל מהחודש הקרוב, משום שאף אחד מכם ואף אחד מהפקידים המקצועיים לא עשה את החישוב כמה כסף יעלה לעשות את הטופסולוגיה הדרושה, כמה כסף יושת על השלטון המקומי, ולך אני אומרת שמדובר בעשרות מיליוני שקלים שיושתו על השלטון המקומי.

רוחמה אברהם-בלילא: אתמול הייתה הפגנה גדולה בחצור הגלילית, שם כבר חודשיים לא משלמים משכורת.

רוחמה אברהם-בלילא: למעלה מ-50 מיליון שקלים תעלה השתת המס הזה.

משה גפני: הנושא בחצור הוא רציני, אבל לא עכשיו.

רוחמה אברהם-בלילא: אני מדברת על המחיר אותו יצטרך לשלם השלטון המקומי.

רוחמה אברהם-בלילא: אני יודעת שמדובר בראש ממשלה שלא יודע להחליט בנושא המדיני.

מירי רגב: הכי חשוב שציפי לבני יודעת להחליט.

מירי רגב: היא יודעת להחליט משהו?

מירי רגב: טוב שמופז הציע תוכנית מדינית ולא ציפי לבני.

משה גפני: אחרי שאת מחמיאה לי, אני לא יכול לריב אתך אבל תעשי לי טובה, הדיון הוא רק על המים.

משה גפני: תעזבי את הנושא המדיני עכשיו, נושא שהוא ראוי לדיון בפני עצמו.

רוחמה אברהם-בלילא: אבל יש לזה סימפטום.

משה גפני: נתניהו הוא ראש הממשלה של כולנו, גם אם אנחנו באופוזיציה.

רוחמה אברהם-בלילא: חד משמעית.

רוחמה אברהם-בלילא: לסיכום אני אומר שאני מציעה לצוות שעשה עבודה מקצועית לבטל את המס הזה ויפה שעה אחת קודם, ולא להגיע למצב שבו ראש הממשלה יבין שבכנסת אין לו רוב להעביר את זה והוא יתקפל שוב כהרגלו.

משה גפני: חברת הכנסת רוחמה אברהם, את יודעת שאני לא יכול לחלוק עליך, בוודאי לא אחרי הנאום הזה, אבל אתם צריכים להיות ממלכתיים.

רוחמה אברהם-בלילא: אנחנו מאוד ממלכתיים.

רוחמה אברהם-בלילא: אנחנו מגבים אתכם.

משה גפני: לא.

משה גפני: מה את רוצה שיעשו חברי הקואליציה כשאת לא מדברת על היטל הבצורת אלא את מדברת על הנושא המדיני ועל כך שראש הממשלה לא יכול להחליט?

מירי רגב: אני רוצה שקדימה גם יתמכו בנו בביטול.

משה גפני: אני לא מביע עמדה בעניין הזה.

משה גפני: זאת זכותך המלאה כשרה לשעבר בממשלה, כחברת כנסת בכירה באופוזיציה, זכותך המלאה לתקוף את ראש הממשלה וזה בסדר גמור, אבל בדיון הזה אני מצפה באמת למשהו אחר.

משה גפני: אנחנו הרי הולכים ביחד, אנחנו רוצים לפתור את הבעיה.

רוחמה אברהם-בלילא: לכן אני אומרת את הדברים.

משה גפני: אני מדבר עם ראש הממשלה, אני מדבר עם מנכ"ל משרד ראש הממשלה כמו עם שר האוצר וכמו עם שר התשתיות, ואני מנסה לשכנע אותם להביא לידי ביטוי את הדברים האלה.

משה גפני: ראש הממשלה ישמע שאת לוקחת את הדברים האלה למחוזות אחרים, את מקשה עליו.

רוחמה אברהם-בלילא: אדוני היושב ראש, אני אומר לך תודה רבה.

רוחמה אברהם-בלילא: אם יהיה מצב בו היית מדבר על לבם ולא היה פה איזשהו הסכם קואליציוני בין ישראל ביתנו ל-ש"ס ואגודת ישראל, הייתי מבינה שכולם שמים את זה לטובת הציבור.

רוחמה אברהם-בלילא: מה שיקרה כאן זה שהלחץ יגבר, הלחץ הפוליטי יגבר כי כולנו כאן יודעים שזאת גזרה שהציבור לא יכול לעמוד בה.

רוחמה אברהם-בלילא: נקודה.

רוחמה אברהם-בלילא: כמו שהיה המס על הירקות והפירות, כך יהיה גם עכשיו.

משה גפני: אני מודיע שאם יבוטל היטל הבצורת, זה בזכות סיעת קדימה.

אורי מקלב: יש לי הצעת פשרה, אבל לפני כן חשוב להבהיר שהוועדה לא המליצה על ביטול מס הבצורת.

אורי מקלב: יש הבדל.

אורי מקלב: האופוזיציה מציעה לבטל את מס הבצורת.

אורי מקלב: איפה האחריות?

אורי מקלב: מה צריך לעשות?

אורי מקלב: משק המים בסכנה?

אורי מקלב: לא מתייחסים.

אורי מקלב: אנחנו ממליצים על הקפאה ויש הבדל מאוד גדול.

אורי מקלב: אם אנחנו מדברים על הקפאה ולא על ביטול – קודם כל, אני חולק על הנתונים וכי מי שסובל מהמס אלה רק אנשים שיש להם גינות ורק אנשים שבזבזו מים.

אורי מקלב: אנשים שסובלים אלה כל אלה שעד היום משלמים צריכת יתר בגלל צריכות משותפות.

אורי מקלב: מטרת החוק הייתה לא לשפר את מאזן הגשמים של מדינת ישראל.

אורי מקלב: הייתה מטרה והיא לשנות את הרגלי הצריכה של האזרחים ולרגע הזה הגענו.

אורי מקלב: אני חושב שבזכות החוק וההסברה ביחד, זה קורה.

אורי מקלב: אם לא היינו עושים את החוק, לא היינו יכולים היום לבוא ולהיות במצב בו אפשר אפילו לדון לגבי הקפאתו.

אורי מקלב: זה קורה בזכות החוק.

אורי מקלב: אנחנו הולכים על החבל הדק בגלל שיש שינוי בצריכה.

אורי מקלב: אני מציע להקפיא עכשיו ולא לחכות למאזן הגשמים, אבל להתנות את זה בהרגלי הצריכה.

אורי מקלב: דהיינו, אם באמת תישאר הצריכה המצומצמת הזאת, 15 אחוזים ואני אפילו אסתפק ב-12 אחוזים ואולי אפילו ב-10 אחוזים, אפשר להקפיא.

אורי מקלב: אם הציבור יעבור את המכסה הזאת, הציבור יגלה אזרחות אמיתית, אחריות, הוא ידע שאם הוא מבזבז מים, זה יפגע בכולם.

אורי מקלב: אני חושב שמגיע קרדיט לאזרחי מדינת ישראל ויש להקפיא את החוק הזה משום שבמהותו הוא לא טוב.

אורי מקלב: אנחנו שינינו עכשיו הרבה, הוועדה עשתה עבודה מצוינת, כך שגם אם החוק יוקפא – ואנחנו רוצים שהוא יוקפא – אם במרץ חס וחלילה הוא יחודש, יהיה חוק שיהיה הרבה יותר מתאים.

אמנון כהן: כולם כאן אמרו שרוצים הקפאה.

אמנון כהן: צריך שהמסר יועבר הלאה.

משה גפני: כן.

משה גפני: לגבי ההצעה הזאת, רשות המים.

אמנון כהן: הם מצטרפים לעמדת חברי הכנסת שהיו בצוות.

תמי שור: עמדת מנכ"ל משרד התשתיות והעמדה שהציג מנכ"ל משרד ראש הממשלה מסתמכת לחלוטין על העמדה המקצועית של רשות המים.

תמי שור: צריך להבין שמצב מקורות המים בו אנחנו נמצאים היום זה לא איזשהו מצב שהסיכון שלו הוא וירטואלי, הוא לא ממשי, הוא משהו שמישהו המציא או משהו שהוא לא אמיתי, כמו שנאמר כאן.

תמי שור: זה נכון שאני לא יודעת להביא היום עדות מאקוויפר ההר או מאקוויפר החוף כמו שאני יודעת להביא חשבון מים ששילם תושב מדינת ישראל.

תמי שור: אם חס וחלילה ייגרם נזק לאחד המקורות האלה בעקבות לדוגמה עוד חורף אחד שחון, היטל הצריכה העודפת יהיה הצרה הקטנה של כולנו.

תמי שור: אני אומרת לכם חד משמעית שנזק שייגרם לאחד ממקורות המים בעקבות המצב המאוד מאוד מסוכן שאנחנו נמצאים בו, הוא לא בסדרי גודל בכלל של מה שמדובר עליהם מסביב לשולחן.

תמי שור: לגבי הגשם שירד בחודש אוקטובר ובאמת הוא היה גשם ברכה.

יעקב אדרי: בחלקו הוא הלך לוואדיות ולים בגלל חוסר תשתיות.

רונית תירוש: אין לנו מאגרים.

יעקב אדרי: על זה לא נתתם את דעתכם.

מירי רגב: 400 מיליון קוב מים כל שנה.

יעקב אדרי: רוב המים הלכו לים.

תמי שור: גשם שיורד באזור המערבי של מדינת ישראל, לא בחלקו אלא ברובו הולך לים כי זה המצב.

יעקב אדרי: כי לא אוגרים אותו.

תמי שור: כי זה המצב.

מירי רגב: האזרח צריך לשלם על זה שלא אוגרים.

יוליה שמאלוב-ברקוביץ: מה זה "זה המצב"?

תמי שור: יש הרבה מאוד פרוייקטים שנמצאים כרגע בדרך.

יעקב אדרי: מנכ"ל משרד ראש הממשלה, בגשם האחרון הרבה מים ירדו לטמיון.

יעקב אדרי: צריך להקדיש גם לתשתיות.

תמי שור: יש הרבה מאוד פרוייקטים שנמצאים כרגע בשלבי פיתוח במישורים שונים, גם בשביל לנצל יותר טוב את מקורות המים, ואני מדברת מעבר להתפלה.

תמי שור: רוב הפרוייקטים הם פרוייקטים של תשתית שלוקח לא מעט שנים לבצע אותם.

יעקב אדרי: כמו למשל?

תמי שור: לדוגמה מאגרי מים.

תמי שור: הקמת מאגרים.

תמי שור: נכון להיום הקצתה ממשלת ישראל לרשות המים תקציבים די גדולים בשנת 2008 לביצוע פרוייקטים, אבל כאמור אלה פרוייקטים של תשתית שלוקח זמן לבצע אותם.

תמי שור: צריך להפריד כרגע בין הניתוח של הדברים שאומר האם הדברים בוצעו בצורה מקצועית, האם הממשלה אשמה, האם רשות המים אשמה, האם כל השאר אשמים, לבין העובדה שבמצב הנקודתי שאנחנו נמצאים בו כרגע עם המחסור שקיים כרגע, אף פרוייקט תשתיתי גדול לא יביא מספיק מים לשנה הקרובה.

תמי שור: הדרך היחידה לווסת את הפער שבין ההיצע לבין הביקוש בשנה הקרובה, היא על ידי צמצום הביקושים.

משה גפני: מה לגבי הצעתו של חבר הכנסת מקלב?

משה גפני: לבחון את זה לפי החסכון הקולקטיבי.

תמי שור: אני יכולה לומר חד משמעית שזה לא נכון שלא יודעים להפריד בין הנתונים.

תמי שור: היטל הצריכה העודפת הביא באופן מובהק להפחתה בצריכה ורק כדי להמחיש את המספרים, יש 7 מיליון תושבים במדינת ישראל וקוב אחד שכל תושב אחד חוסך, זה 7 מיליון קוב של חסכון.

תמי שור: ההערכה שלנו מדברת על סדר גודל של הפרש של 10 קוב לנפש בין מצב שבו מוחל ההיטל לבין מצב שבו לא מוחל ההיטל.

תמי שור: מדובר על 70 מיליון קוב, כמעט מתקן התפלה שלם בשנה.

תמי שור: זאת המשמעות של הכמות.

מירי רגב: לעומת 400 מיליון קוב שאנחנו לא חוסכים, שזה כמעט שלושה מתקני התפלה.

אורי מקלב: את מדברת על 70 מיליון קוב חסכון במשך כל השנה, אבל כמה בתקופת החורף?

תמי שור: אני אהיה זהירה ואני אומר סדר גודל של שליש אבל כאן אני אומר דבר נוסף.

רונית תירוש: אי אפשר לעשות כך את החישוב.

תמי שור: משפט סיום לגבי החורף.

תמי שור: בגלל שההערכה שלנו היא שרוב ההוצאה על היטל הצריכה העודפת היא בכל זאת על השקיית גינות, שימו לב מה קורה בחורף.

תמי שור: אם החורף גשום, אנשים לא צריכים להשקות את הגינות שלהם.

תמי שור: אם החורף שחון, אנחנו לא רוצים שהם ישקו את הגינות שלהם.

משה גפני: חבר הכנסת שלמה מולה ואחריו חבר הכנסת אלכס מילר.

משה גפני: אני רוצה להתכנס לסיכום.

רונית תירוש: היושב-ראש, אפשר יהיה לקבל מהרשויות המוסמכות התייחסות להצעות שהועלו כאן?

משה גפני: כן.

משה גפני: אחר כך.

שלמה מולה: אדוני היושב ראש, האמת היא שכאשר אנחנו דיברנו במסגרת חוק ההסדרים, אני זוכר מה אמרת לגבי החוק הזה.

שלמה מולה: אמרת שהחוק הזה הוא חוק רע מאוד והיה טוב אם הוא לא היה בא.

שלמה מולה: אני מתרעם דווקא בגלל המתחסדים מבין חברי הכנסת.

משה גפני: זה כבר טוב.

משה גפני: מקום שבעלי תשובה עומדים, אין צדיקים גמורים כמוכם.

שלמה מולה: אני חושב שגם בחוק הזה, מה שאנחנו רואים בין לשכת ראש הממשלה ולשכת שר האוצר, אלה הן זמירות שונות.

שלמה מולה: כל אחד כנראה עושה סקרים ואומר מה יותר טוב לו והיכן הוא יהיה יותר פופולרי.

שלמה מולה: אני חושב שאי אפשר במצב הנוכחי לייצר ספינים ולצאת לתקשורת.

שלמה מולה: כנראה ראש הממשלה לא עשה סקר וראה שזה פוגע בפופולריות שלו, כך שבשבוע הבא הוא יאמר שהוא מבטל את החוק.

שלמה מולה: אף אחד לא מקל ראש אדוני היושב ראש בבעיית המים במדינת ישראל.

שלמה מולה: זה לא מה שאנחנו אומרים, גם לא האופוזיציה וגם לא הקואליציה.

שלמה מולה: אני מציע שלא תנגנו על זה שממשלת קדימה עשתה את רפורמת המים.

שלמה מולה: אתם בשלטון, תבטלו.

שלמה מולה: אל תנגנו על זה.

שלמה מולה: אל תטילו עלינו את האחריות.

שלמה מולה: אתם רוצים לשנות, אתם בשלטון, בבקשה, תשנו.

שלמה מולה: לכן אדוני היושב ראש, אנחנו נגבה את הוועדה אבל אנחנו מבקשים להכניס רק מילה אחת לנושא הזה והיא לא הקפאה אלא ביטול החוק.

שלמה מולה: כל עוד לא תכניסו את המילה ביטול, תהיה לנו בעיה לתמוך בכם.

שלמה מולה: כל עוד שתתקדמו לכיוון של ביטול, אנחנו נשמח לסייע.

שלמה מולה: אני חושב שהחוק הזה צריך לעבור מן העולם וצריכה להיות מחשבה יותר מעמיקה איך מתמודדים עם בעיית המים.

שלמה מולה: האמת היא ששמעתי ששר האוצר רוצה לעשות התפלת מים בקפריסין.

שלמה מולה: הוא פתר את כל בעיית האבטלה במדינת ישראל.

שלמה מולה: גם זה כנראה חלק מהשלומיאליות שקיימת בממשלה.

אלכס מילר: אני רוצה לומר שצר לי על כך שאני רואה כאן בוועדה חגיגת צביעות.

אלכס מילר: מצד אחד במשך שנים מדובר על מצב של משבר במים וכאשר באים ומקימים ועדות חקירה ומוציאים מסקנות על כך שצריך למצוא דרך לפתרון ומשהו שיביא לתוצאות, כאשר באים ומחוקקים חוק, מתעוררים פתאום ואומרים שזה לא הפתרון.

אלכס מילר: אני לא שמעתי לפני כן אף אחד שמביא איזשהו פתרון שבאמת יפתור את הבעיה, חוץ מלהתפלל שיהיה גשם.

אמנון כהן: זה הפתרון.

אלכס מילר: יכול להיות.

יעקב אדרי: אל תקל ראש בפתרון הזה.

אלכס מילר: גם את זה אני עושה ואני גם מחוקק.

אלכס מילר: אני שמח על כך שחוקים שלי לעומת חברי כנסת אחרים שישבו כאן, לא בהמלצה אלא הם בגדר חוק.

אלכס מילר: יש כאן חברי כנסת שרואים בחוקים שלהם המלצה בלבד וצר לי על כך.

אלכס מילר: אדוני היושב ראש, אני רוצה לומר שאם הוועדה המצומצמת הגיעה בהסכמה לתיקונים כאלה ואחרים שחשוב להתחשב בהם, אנחנו נתמוך.

אלכס מילר: אם אנחנו באמת נגיע למצב שבסופו של דבר על פי הנתונים משרד התשתיות מחליט להקפיא את מס הבצורת, אנחנו גם נתמוך.

אלכס מילר: כמובן שאנחנו לא נלך ונעשה צעד שהוא צעד פופוליסטי, צעד שבא מתוך אמוציות ומתוך רציונל של מחוקק.

אלכס מילר: על דבר כזה אני לא יכול להרים יד.

אלכס מילר: אדוני היושב ראש, אנחנו הצבענו כאן על החוק וידענו בדיוק על מה אנחנו מצביעים.

אלכס מילר: צר לי על כך שחברי כנסת מסוימים לא קוראים את מה שהם מצביעים עליו ובסופו של דבר מי שהרים את היד, יודע בדיוק על מה הוא הרים את היד.

שלמה מולה: אתה מדבר על חברי הקואליציה שהצביעו בעד החוק?

משה גפני: כן.

משה גפני: יש לך משהו עם חברי הקואליציה?

אלכס מילר: אני לא מתבייש במה שאני עושה.

אלכס מילר: אני מציע שאם יש דברים שהם לא בקונצנזוס, להביא את הדברים האלו אל הסיעות כדי שהסיעות יחליטו איך הן פועלות.

אלכס מילר: כל הדברים שהם בקונצנזוס, אדוני היושב ראש, זה משהו אחר.

משה גפני: אני מקבל את הדברים שלך.

משה גפני: כך ננהג, אבל אין זכות וטו לאף אחד.

משה גפני: זה צריך להתקבל גם בקואליציה ברוב קולות.

אלכס מילר: בנושא הזה אני יכול להמליץ.

משה גפני: חבר הכנסת בילסקי, אחר כך חברת הכנסת יוליה שמאלוב-ברקוביץ’ ואחרונת הדוברים חברת הכנסת אורית זוארץ.

זאב בילסקי: אדוני היושב ראש, קודם כל, אני באמת רוצה להודות לוועדה.

זאב בילסקי: אני חושב שהיא עשתה עבודה טובה ואני חושב שהצעתו של אורי מקלב היא הצעה טובה ואם היא תתקבל, זה בסדר.

זאב בילסקי: אני הייתי רוצה לפנות אליך אדוני היושב ראש כי התחלתי לראות את התכונות המיוחדות שיש לך כיושב ראש.

זאב בילסקי: ראיתי את זה לגבי האופנועים, לא האמנתי, שפשפתי את עיניי, אבל ראיתי שכאשר יש מלחמה צודקת, אדוני יכול לטפל בה.

זאב בילסקי: רציתי לצטט מהמדרש.

זאב בילסקי: האמת שכבר פעם אחת ציטטתי את המדרש הזה אבל הפעם הוא מאוד חשוב כי הרבה מאוד תלוי בך.

זאב בילסקי: במדרש תנחומא נאמר:

זאב בילסקי: שלושה שמות ניתנו לו לאדם, השם שנתנו לו אביו ואמו, השם שמכנים אותו חבריו, השם שקונה הוא לעצמו.

זאב בילסקי: ועוד נאמר במדרש: עולה על כולם השם שקונה הוא לעצמו.

זאב בילסקי: אדוני יכול להגיע לסיפא של המדרש ולקנות לעצמו שם, ואני אומר לך למה.

זאב בילסקי: תראה, אני חושב שמה שאמרו כאן חבריי, יש בזה צדק.

זאב בילסקי: בסך הכל אנחנו כולנו חיים במדינה, היינו כאן על עברי פי פחת ואנחנו עדיין נמצאים שם.

זאב בילסקי: צריך לעשות משהו ואי אפשר לשבת ולהיות פופוליסטיים ולומר שלא צריך.

זאב בילסקי: אחד הדברים שמחנכים אנשים זה שכאשר אתה משלם, אתה חוסך והושגה המטרה.

זאב בילסקי: הלוואי שהייתי יכול לומר, ואולי אפילו בניגוד לחבריי באופוזיציה, שאין ברירה, כפי שאמרה הגברת מרשות המים הסבירה לנו מה קורה.

זאב בילסקי: אני ראיתי את אדוני היושב ראש כשהתחלת לומר על חטא שחטאנו.

זאב בילסקי: מה הבעיה בחוק הזה.

זאב בילסקי: לא כל כך הכסף שעומד בסוף שגם הוא בעוכרנו כי אומרים שאנחנו לא עשינו את זה בשביל הכסף, אבל תוך כדי זה ניקח עוד מיליארד שקלים כמס לקופת האוצר.

זאב בילסקי: לפחות היו אומרים שיפחיתו לרשויות המקומיות.

זאב בילסקי: אתה יודע כמה מים נוזלים כל יום לאדמה בגלל שאין תשתיות?

זאב בילסקי: לפחות היינו עושים את זה אבל זה לא נעשה.

זאב בילסקי: היום החוק הזה הסתבך כל כך.

זאב בילסקי: הלוואי שיכולנו לתקן אותו, ואני יודע שכוונתך הייתה לתקן, להוריד את הנכים ואת אלה שהולכים לרופא וכולי.

זאב בילסקי: הם ירדו בצריכה אבל הם מקבלים חשבון יותר גדול.

זאב בילסקי: מסכנות היום הרשויות המקומיות, תאגידי המים, כי כל אחד יושב עם אנשים ומנגב להם את הדמעות.

זאב בילסקי: לכן אדוני אין ברירה ואני הייתי מציע לאמץ את הצעתו של אורי מקלב, לבטל על תנאי.

זאב בילסקי: במידה שהציבור יבין כפי שהוא הבין – אדוני לא צופה בטלוויזיה, אבל היו כאן הרבה אנשים עם סדקים בפנים שהודיעו שהארץ מתייבשת וכנראה שזה עזר, המס כנראה גם הוא עזר, ולכן אם הגענו היום למצב שבשורה התחתונה אנחנו צורכים עוד הרבה פחות ממה שמתכנני החוק התכוונו, בהחלט אפשר לבטל אותו על תנאי.

יוליה שמאלוב-ברקוביץ: אדוני היושב ראש, ישבתי עם עצמי והתלבטתי אם אני רוצה לדבר או לא רוצה לדבר, בטח לא אחרי חבר הכנסת בילסקי שאמר את מה שרציתי לומר.

יוליה שמאלוב-ברקוביץ: בכל מקרה, יש משהו שקצת תמוה בעיניי כחברת כנסת שלא נמצאת זמן רב במשכן.

יוליה שמאלוב-ברקוביץ: השאלה הראשונה שאני מעלה היא מדוע הדיון הזה מתקיים עכשיו.

יוליה שמאלוב-ברקוביץ: אני מאוד מעריכה את חבר הכנסת מקלב, אבל אני לא מבינה את הגישה האומרת שטוב שיש חוק, עכשיו מדברים על זה.

יוליה שמאלוב-ברקוביץ: אני לא מבינה למה לא דיברנו על זה קודם.

יוליה שמאלוב-ברקוביץ: אני לא בטוחה שצריך לבטל.

יוליה שמאלוב-ברקוביץ: צר לי מאוד שרק כאשר אנחנו פוגעים בכיס או לפחות אומרים לאזרחים שאנחנו נפגע בכיס שלהם, פתאום חסכו 15 אחוזים.

יוליה שמאלוב-ברקוביץ: יש לי בעיה אחרת כי אם זה עוזר, למה צריך פי שלוש?

יוליה שמאלוב-ברקוביץ: למה בן אדם צריך לשלם 28 שקלים במקום 7 שקלים?

משה גפני: עשרים שקלים.

יוליה שמאלוב-ברקוביץ: לא, זה עשרים שקלים פלוס שמונה שקלים.

יוליה שמאלוב-ברקוביץ: זה פי שלוש וחצי.

יוליה שמאלוב-ברקוביץ: אני שאלתי את נציג האוצר וביקשתי לדעת ממנו איך הכסף ימלא את הכינרת, אבל לא קיבלתי תשובה אלא אם כן תהפכו את זה למטבעות, תזרקו והמפלס יעלה.

יוליה שמאלוב-ברקוביץ: עדיין לא קיבלתי תשובה על שאלתי.

יוליה שמאלוב-ברקוביץ: בינתיים האוצר מתמלא והכינרת מתייבשת.

יוליה שמאלוב-ברקוביץ: אני רוצה לפנות אליך גבירתי, נציגת רשות המים.

יוליה שמאלוב-ברקוביץ: אני לא מבינה את התשובה שלך, כאשר אמרת שזה המצב.

יוליה שמאלוב-ברקוביץ: אם הייתי יודעת שהכסף הזה הולך באמת – לא ה-28 שקלים כי על זה אין בכלל על מה לדבר כאן כי הציבור לא יכול לעמוד בזה – לכן אי אפשר לבוא ולעשוק את הציבור בדרך הזאת.

יוליה שמאלוב-ברקוביץ: יש לי תחושה שיושבים באוצר אנשים וממציאים מסים ואחרי כן מחכים לנסים, אבל הנסים לא קורים.

יוליה שמאלוב-ברקוביץ: לכן אני חושבת אדוני היושב ראש שהציבור בהחלט צריך לקחת אחריות על הצריכה ואנחנו חייבים כולנו, גם מתוך הבית הזה, לדבר על זה בכל הזדמנות.

יוליה שמאלוב-ברקוביץ: יכול להיות שגם לא צריך להטיל שום דבר כי אולי בסוף זה יחלחל, אבל זה נשמע לי כמשהו חפוז שקרה ולא היה דיון מעמיק בנושא הזה.

יוליה שמאלוב-ברקוביץ: אני לא חושבת שצריך להקפיא את החוק אלא לדעתי צריך לבטל קודם כל את הרפורמה במשק המים, כפי שאמרו כאן חבריי, כי זאת הבעיה הגדולה ובהחלט להמשיך בחינוך הציבור לחסוך במים.

אורית זוארץ: כבוד היושב-ראש וחברי הוועדה שעשו באמת עבודה מצוינת ואתה שמנהל את הדיון ביד רמה.

אורית זוארץ: מירי, לך, יקירתי, אנשים לא היו צריכים לצאת לרחובות, אם לא הייתם מצביעים בעד.

אורית זוארץ: אני תמיד אומרת שסוף מעשה במחשבה תחילה.

מירי רגב: זאת צביעות של קדימה.

מירי רגב: זה משגע אותי.

משה גפני: לא, לא.

משה גפני: חברת הכנסת מירי רגב, לא.

מירי רגב: דברו לעניין.

מירי רגב: מספיק עם הצביעות הזאת.

מירי רגב: די כבר.

מירי רגב: דברי לעניין.

מירי רגב: מספיק עם הצביעות הזאת.

מירי רגב: הבעיה העיקרית היא הרפורמה ולא המס.

משה גפני: היא מדברת לעניין.

משה גפני: אני הצבעתי בעד היטל הבצורת.

משה גפני: המפלגה שלך הביאה את רפורמת המים שהצבעתי נגדה והיא פי מיליון יותר גרועה.

אורית זוארץ: דיה לצרה בשעתה.

מירי רגב: טוב שהבהרת את העניין.

משה גפני: שנינו בבעיה, גם את וגם אני.

מירי רגב: בוא נטפל בבעיות האלה ויפה שעה אחת קודם.

משה גפני: למה את מתעצבנת כל הזמן?

משה גפני: אני לא מבין.

משה גפני: את היית תת-אלוף בצבא, את לא צריכה להתעצבן.

מירי רגב: אם היינו עובדים כמו בצבא, זה היה נראה כך?

אורית זוארץ: כבוד היושב ראש, למנכ"ל משרד ראש הממשלה, יש לי רעיון מצוין בשבילך.

אורית זוארץ: תמשכו את התקציב ואת חוק ההסדרים, עכשיו יש לכם את כל הזמן שבעולם, ותדונו בו.

אורית זוארץ: תדונו בו בצורה מקצועית, עניינית ומעמיקה, עם כל התיקונים והשינויים שאתם רוצים להוביל, ולא בכל פעם איזושהי הנחתה.

אורית זוארץ: מרימים להנחתה ואחרי כן מושכים, אחר כך שוב מרימים להנחתה ואחרי כן מושכים.

אורית זוארץ: באמת, הצעה ידידותית.

אורית זוארץ: אנחנו בעד, אנחנו גם נתמוך, אבל צריך לעשות קצת יותר חשיבה מעמיקה עוד לפני כן.

אורית זוארץ: אנחנו מסתובבים ואנחנו רואים ונפגשים עם אנשים במקומות אחרים בעולם שיש להם מבט ויש להם חזון ותוכניות לעוד עשרים שנים וגם בנושא של מים.

אורית זוארץ: תעשו את זה.

אורית זוארץ: אני מצטרפת לדברי חבריי וכמובן לצוות שבחן את הנושא הזה.

אורית זוארץ: אנחנו נתמוך בביטול.

מירי רגב: גם ברפורמה.

משה גפני: אתם בעד ביטול.

אורית זוארץ: ביטול והקפאה.

אורית זוארץ: כמובן שהשלטון המקומי הוא חלק בלתי נפרד מהתהליך הזה, דבר שלא קורה היום.

משה גפני: תודה רבה.

משה גפני: אני מבקש לסכם את הדיון ולומר אתה דברים הבאים.

משה גפני: קודם כל, אני מציע לאמץ את מסקנותיה של ועדת הבדיקה בראשותו של חבר הכנסת אמנון כהן.

משה גפני: אני מודה ליושב ראש של הצוות, אני מודה לחברים בצוות.

משה גפני: העבודה שנעשתה היא עבודה מקצועית ונעשתה גם לפני קבלת החוק עצמו וגם עכשיו, בעקבות הבעיות שהתגלעו כתוצאה מיישום החוק.

משה גפני: היות שאנחנו צריכים ללכת להסדרי חקיקה על כל סעיף שאתם מעלים, אני מבקש להעביר את הצעת החוק לממשלה.

משה גפני: אני לא מבקש מוועדת הכנסת שחרור מחובת הנחה מכיוון שיש הסכמה כפי שנאמר כאן, יש הסכמה בין כל משרדי הממשלה לחוק.

משה גפני: יש ויכוח על איזה סעיפים בחוק מסכימים ועל איזה סעיפים בחוק לא מסכימים.

משה גפני: לכן החוק הזה יועבר היום על ידי מנהל הוועדה לממשלה, למנכ"ל משרד ראש הממשלה, למשרד האוצר, למנכ"ל רשות המים, למנכ"ל משרד התשתיות.

משה גפני: אני מבקש באופן מיידי את התגובה שלהם.

משה גפני: אני מבין שזה ייקח כמה ימים.

משה גפני: אנחנו מביאים את זה לוועדת שרים לחקיקה ביום ראשון.

משה גפני: יכול להיות שעד יום ראשון הממשלה לא תשלים את דיוניה, אז אפשר לחכות עוד כמה ימים, אבל התהליך מתחיל.

מירי רגב: הרב גפני, שיהיה תאריך.

אמנון כהן: אחד המשרדים צריך לקחת את זה על עצמו.

משה גפני: אמרתי מבחינה טכנית.

משה גפני: מבחינה טכנית אנחנו מעבירים היום את הצעת החוק למשרדי הממשלה הרלוונטיים בראשות משרד ראש הממשלה, משרד התשתיות, משרד האוצר ורשות המים ומבקשים באופן דחוף את התגובה שלהם, ואנחנו שולחים את זה לוועדת שרים לחקיקה.

משה גפני: אם יגיעו להסכמה עד יום ראשון וזה יאושר בוועדת שרים לחקיקה, אנחנו מביאים את זה לקריאה טרומית וההליך יהיה מהיר.

משה גפני: אז נבקש שחרור מחובת הנחה על הקריאות הבאות.

משה גפני: את ההליך נעשה בוועדת הכספים.

אמנון כהן: אני לא חושב שזה אפשרי.

משה גפני: אפשר.

אמנון כהן: פטור מחובת הנחה עכשיו.

משה גפני: לא.

משה גפני: אם יש ועדת שרים לחקיקה, זה מונח על שולחן הכנסת.

משה גפני: ברגע שוועדת שרים לחקיקה מאשרת, אתה לא צריך שחרור מחובת הנחה.

אמנון כהן: זה לא יכול להגיע אליהם.

מירי רגב: אתה לא יכול להגיע לוועדת שרים אם אין לך פטור.

משה גפני: יכול.

משה גפני: בואו נעזוב את החלק הזה.

משה גפני: אם תהיה בעיה, נביא את זה משחרור מחובת הנחה.

משה גפני: היועצת המשפטית גם אומרת ומאשרת את הדברים שלי.

משה גפני: אין צורך בכך.

משה גפני: אנחנו נעבוד מול הממשלה.

משה גפני: אני מבקש גם מהאופוזיציה, בואו נתאחד בעניין הזה ונגיע להסכמה.

משה גפני: אני לא רוצה את הוויכוחים בין משרדי הממשלה שיכולים לעכב את הפתרון שהוא הקפאה או ביטול או שינוי דברים.

משה גפני: אם נגיע למסקנה, אנחנו חברי הקואליציה, שהממשלה לא עוזרת לנו בעניין הזה בכלל, אני מודיע לכם שאני אבוא לכאן לוועדה ואני אומר גם לאופוזיציה שהממשלה לא עוזרת לנו.

משה גפני: אני אומר את זה, ואז כל אחד ילך לדרכו.

רונית תירוש: אחר כך יהיו תרחישים שונים.

משה גפני: כן.

משה גפני: תרחישים שונים.

משה גפני: את צודקת.

אורית זוארץ: קוראים לזה רחש בחש.

משה גפני: התהליך עכשיו הוא תהליך שייעשה עם הממשלה.

משה גפני: אנחנו נעשה את זה מהר.

משה גפני: מנהל הוועדה יעביר היום את הצעת החוק למשרדי הממשלה ואנחנו במקביל נעביר את זה לוועדת שרים לחקיקה.

משה גפני: אנחנו מבקשים מהממשלה להשיב לנו מהר, לא לאפשר לנו או לא לתת לנו ללכת לוועדת הכנסת לבקש שחרור מחובת הנחה כי אם החוק הזה יגיע למליאת הכנסת והממשלה תהיה נגד, לא יהיה חבר כנסת אחד שיצביע נגד.

משה גפני: אתם צריכים לקחת את החלק הזה בחשבון.

מירי רגב: אפילו ציון פיניאן.

משה גפני: לא אפילו ציון פיניאן אלא ציון פיניאן בראש.

מירי רגב: לא סתם ביקשת את חוות דעתו ראשון.

משה גפני: כולנו רוצים להגיע להסכמה עם הממשלה.

משה גפני: נעביר את זה אליכם ונקיים דיונים משותפים.

משה גפני: אין לנו הרבה זמן.

משה גפני: גם אם אנחנו רוצים להקפיא או לבטל או לא חשוב מה, ב-1 בינואר אפילו, כבר אין לנו הרבה זמן.

משה גפני: אנחנו רוצים לעשות את זה מהר.

משה גפני: אני מודה לכולם על ההשתתפות בדיון.

משה גפני: אני מודה למנכ"ל משרד ראש הממשלה, אני מודה למנכ"ל משרד התשתיות הלאומיות, אני מודה לעמית לנג ממשרד האוצר ואני מודה לך, תמי שור, סמנכ"לית רשות המים.

משה גפני: תודה רבה.

משה גפני: אנחנו עוברים לסעיף הבא.